จับตาเฟดแถลงนโยบายรอบครึ่งปี คาดเผยแผนการเงินในอนาคต
จับตาเฟดแถลงนโยบายการเงินรอบครึ่งปี 12-13 ก.ค.นี้ คาดเผยมุมมองเศรษฐกิจสหรัฐ-แนวโน้มนโยบายการเงินของเฟดในอนาคต
11 ก.ค. 2560

ผู้สื่อข่าวรายงานว่า ตลาดการเงินจับตา นางเจเน็ต เยลเลน ประธานธนาคารกลางสหรัฐ (เฟด) ซึ่งมีกำหนดจะแถลงนโยบายการเงินรอบครึ่งปีต่อสภาผู้แทนราษฎรสหรัฐในวันพุธที่ 12 ก.ค. และจากนั้นจะแถลงต่อคณะกรรมาธิการด้านการเงินแห่งวุฒิสภาสหรัฐในวันพฤหัสบดีที่ 13 ก.ค.นี้
โดยนักวิเคราะห์คาดการณ์ว่า นางเยเลนจะแสดงมุมมองเกี่ยวกับเศรษฐกิจสหรัฐและแนวโน้มนโยบายการเงินของเฟดในอนาคต โดยเฉพาะอย่างยิ่งมุมมองเกี่ยวกับตลาดแรงงานสหรัฐ หลังจากตัวเลขจ้างงานนอกภาคการเกษตรของสหรัฐขยายตัวอย่างแข็งแกร่งเกินคาดในเดือนมิ.ย.
สำหรับรายงานการประชุมประจำเดือนมิ.ย.ของเฟดระบุว่า กรรมการเฟดหลายคนเห็นควรให้ประกาศวันเริ่มดำเนินการปรับลดงบดุลบัญชีภายใน 2 เดือนข้างหน้า ซึ่งจะช่วยให้ตลาดสามารถเตรียมการสำหรับการดำเนินการดังกล่าวของเฟด
อย่างไรก็ตาม กรรมการเฟดบางส่วนมองต่างออกไปว่า การยืดเวลาตัดสินใจออกไปให้ไกลกว่านั้น จะช่วยให้เฟดมีเวลามากขึ้นในการประเมินแนวโน้มกิจกรรมทางเศรษฐกิจและเงินเฟ้อของสหรัฐ
โดยกรรมการเฟดที่เห็นต่างให้เหตุผลว่า การเปลี่ยนแปลงนโยบายภายในระยะอันสั้นนั้น อาจทำให้ตลาดเกิดความเข้าใจผิดว่า คณะกรรมการเฟดกำลังส่งสัญญาณที่จะปรับเปลี่ยนนโยบายจากการดำเนินการอย่างค่อยเป็นค่อยไป ไปสู่การเปลี่ยนแปลงนโยบายทั้งหมด
นอกจากนี้ รายงานการประชุมยังระบุด้วยว่า เจ้าหน้าที่เฟดหลายคนได้สนับสนุนให้ธนาคารกลางเดินหน้าปรับขึ้นอัตราดอกเบี้ยอย่างค่อยเป็นค่อยไป แต่ก็มีกรรมการเฟดบางคนมีความเห็นที่แตกต่างออกไป เกี่ยวกับความถี่ในการปรับขึ้นดอกเบี้ย